ትምባሆ ድርጅት አዲስ ዋና ሥራ አስፈጻሚ ሾመ
በቅርቡ የብሔራዊ ትምባሆ ድርጅት ከፍተኛ አክሲዮን ይዞ ወደ ኢትዮጵያ የገባው ጃፓን ቶባኮ ኢንተርናሽናል፣ ላለፉት 11 ዓመታት በማኔጅመንት ዳይሬክተርነት ሲሠሩ የቆዩትን አቶ ግዛቸው ሐጎስን አንስቶ አዲስ ዋና ሥራ አስፈጻሚ ሾመ፡፡ የብሔራዊ ትምባሆ ድርጅት ዳይሬክተሮች ቦርድ ጥር 7 ቀን 2010 ዓ.ም. ተሰብስቦ ባለፉት 23 ዓመታት በድርጅቱ ውስጥ ሲሠሩ የቆዩትን፣ ላለፉት 11 ዓመታት ደግሞ ማኔጂንግ ዳይሬክተር የነበሩትን አቶ ግዛቸውን አንስቷል፡፡ በአቶ ግዛቸው ቦታ በጃፓን ቶባኮ ኢንተርናሽናል በተለያዩ ኃላፊነቶች ሲሠሩ የቆዩትን ሚስተር ግራንት መዋትን ዋና ሥራ አስፈጻሚ አድርጎ ሾሟል፡፡ በብሔራዊ ትምባሆ ድርጅት ለበርካታ ዓመታት ያገለገሉት አቶ ግዛቸው ከኃላፊነታቸው ቢነሱም፣ አማካሪ ሆነው እንደሚቀጥሉ የድርጅቱ የሕዝብ ግንኙነት አገልግሎት ኃላፊ አቶ ጌቱ ዓለማየሁ ለሪፖርተር ገልጸዋል፡፡ ዘንድሮ 75ኛ ዓመቱን የሚያከብረው ብሔራዊ ትምባሆ ድርጅት በኢትዮጵያ ብቸኛው የሲጋራ የሞኖፖል መብት ያለው ግዙፍና አትራፊ ድርጅት ነው፡፡ በ1991 ዓ.ም. የየመኑ ኩባንያ ሼባ ኢንቨስትመንት 29.05 በመቶ አክሲዮን በመግዛት ዘርፉን ቢቀላቀልም፣ የብሔራዊ ትምባሆ ድርጅት ከፍተኛ ባለአክሲዮን ለመሆን ያሰበው ዕቅድ ግን አልተሳካም፡፡ ምክንያቱም መንግሥት 38 በመቶ የሚሆነውን ተጨማሪ አክሲዮን በ1.3 ቢሊዮን ብር እንዲገዛ ቢፈቅድለትም፣ የመን ቀውስ ውስጥ በመግባቷ ምክንያት ኩባንያው ይህንን ገንዘብ መክፈል ሳይችል በመቅረቱ፣ መንግሥት የራሱን አክሲዮን ለመሸጥ ጨረታ ማውጣቱ ይታወሳል፡፡ መንግሥት ያወጣውን የ40 በመቶ አክሲዮን ሽያጭ ጨረታ የጃፓኑ ግዙፍ ኩባንያ ጃፓን ቶባኮ ኢንተርናሽናል 510 ሚሊዮን ዶላር በማቅረብ አክሲዮኖቹን ገዝቷል፡፡ በቅርቡ 30 በመቶ አክሲዮኖች ደግሞ 434 ሚሊዮን ዶላር በማቅረብ በኢትዮጵያ የትምባሆ ኢንቨስትመንትና ንግድ ውስጥ በስፋት ገብቷል፡፡ ብሔራዊ ትምባሆ ድርጅት በተለያዩ የአገሪቱ ክፍሎች የትምባሆ እርሻዎች ያሉት ሲሆን፣ ትምባሆ ከሚያለሙ አርሶ አደሮችም በመግዛት ላለፉት 75 ዓመታት የተለያዩ ሲጋራዎች ሲያመርት ቆይቷል፡፡ አዲሱ ዋና ሥራ አስፈጻሚ ላለፉት 18 ወራት የብሔራዊ ትምባሆ ድርጅት ምክትል ዋና ሥራ አስፈጻሚ ሆነው ሲያገለግሉ ነበር፡፡ ወደ ኢትዮጵያ ከመምጣታቸው ቀደም ብሎ የጃፓን ቶባኮ ኢንተርናሽናል የምዕራብ አፍሪካና የናይጄሪያ ቅርንጫፎች ዋና ዳይሬክተር በመሆን ሲያገለግሉ መቆየታቸው ታውቋል፡፡ አዲስ ዋና ሥራ አስፈጻሚ ለድርጅቱ መሾም ያስፈለገበት ምክንያት ዓለም አቀፍ የሥራ ልምድ ያለው ሰው ስለሚያስፈልግ፣ እንዲሁም ይህንን ዓለም አቀፍ ልምድ ወደ ኢትዮጵያ ድርጅቱ ማምጣት በማስፈለጉ እንደሆነ አቶ ጌቱ ለሪፖተር አስረድተዋል፡፡ 